b'\n_START_ARTICLE_\nWiTricity\n_START_PARAGRAPH_\nLa WiTricity (de l\'angl\xc3\xa8s, wireless electricity, electricitat sense fils) \xc3\xa9s un sistema de transmissi\xc3\xb3 d\'energia sense cables desenvolupat per investigadors del MIT. La witricidad utilitza camps de resson\xc3\xa0ncia magn\xc3\xa8tica propers (near field) per disminuir la p\xc3\xa8rdua d\'energia._NEWLINE_L\'experiment m\xc3\xa9s conegut va consistir a encendre una bombeta de 60 watts, mitjan\xc3\xa7ant l\'oscil\xc2\xb7laci\xc3\xb3 simult\xc3\xa0nia per resson\xc3\xa0ncia de dues bobines situades a dos metres de dist\xc3\xa0ncia, amb una efici\xc3\xa8ncia del 40% per ra\xc3\xb3 de la p\xc3\xa8rdua d\'energia per dissipaci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLa t\xc3\xa8cnica de la transmissi\xc3\xb3 d\'energia sense fils no \xc3\xa9s nova. Des del segle XIX, equips de f\xc3\xadsics han tractat d\'aconseguir transmetre l\'electricitat sense fils. Per\xc3\xb2 el problema \xc3\xa9s que la distribuci\xc3\xb3 de les ones electromagn\xc3\xa8tiques \xc3\xa9s omnidireccional i ha frenat el desenvolupament d\'aquesta tecnologia experimental. La recuperaci\xc3\xb3 de l\'inter\xc3\xa8s sobre el tema es deu principalment a l\'era dels tel\xc3\xa8fons m\xc3\xb2bils, ordinadors port\xc3\xa0tils, reproductors de MP3 i altres dispositius port\xc3\xa0tils.\n_START_SECTION_\nDescripci\xc3\xb3\n_START_PARAGRAPH_\nLa WiTricity es basa en un sistema que consisteix d\'un transmissor i un receptor amb antenes de bucle magn\xc3\xa8tic sintonitzades a la mateixa freq\xc3\xbc\xc3\xa8ncia. At\xc3\xa8s que la instal\xc2\xb7laci\xc3\xb3 funciona per "camp electromagn\xc3\xa8tic proper" (en contraposici\xc3\xb3 a la radiaci\xc3\xb3 de camp distant), els receptors han d\'estar a una dist\xc3\xa0ncia de pocs metres del transmissor. El sistema utilitza una gamma relativament baixa de l\'alta freq\xc3\xbc\xc3\xa8ncia (alguns MHz). L\'equip del MIT tamb\xc3\xa9 ha fet simulacions amb un ressonador diel\xc3\xa8ctric a alguns gigahertz._NEWLINE_El concepte de WiTricity \xc3\xa9s b\xc3\xa0sicament id\xc3\xa8ntic al del camp magn\xc3\xa8tic de la bobina de Tesla, per\xc3\xb2 utilitzant una energia molt menor i m\xc3\xa9s segura. La tecnologia de "camp proper" (near field) d\xc3\xb3na una bona transmissi\xc3\xb3 d\'energia si el transmissor i el receptor estan a prop, per\xc3\xb2 amb la tecnologia dels "camps distants", l\'energia de la font sempre es transmet en totes direccions, causant-ne una p\xc3\xa8rdua considerable.'